Det er ikke så få opkald, vagtchefen ved Nordjyllands Politi har fået tirsdag aften - og det med god grund. Det er nemlig ikke så få aalborgensere, der har været vidne til noget så sjældent som en nødlanding. Midt i Aalborg. Heldigvis var der ikke tale om et fly, men derimod en luftballon, der cirka 21.15 dalede lige så stille ned over byen og landede på en parkeringsplads ved Sygehus Syd på Hobrovej. Det fortæller vagtchef ved Nordjyllands Politi, Henrik Beck. - Vi har tre patruljevogne på stedet lige nu. Ikke fordi der er nogen, der er kommet noget til, for nødlandingen forløb ganske stille og roligt. Men der er mange mennesker, der har set ballonen gå ned, siger Henrik Beck. Nødlandingen skete, fordi ballonskipperen på sin aftentur over Nordjylland måtte erkende, at der ikke var tryk nok på ballonen til at nå tilbage til Aalborg Lufthavn. Nødlandingen skete ifølge Nordjyllands Politi uden større drama. I vidoen her kan du se nødlandingen:

Opsummering:
En luftballon er tirsdag aften nødlandet på en parkeringsplads midt i Aalborg.